《白菊》
宋代·陈棣

千芳百卉正凋零，喜见东篱粲玉英。
粉面真能延月姊，檀心端不羡梅兄。
骚经岂为黄花作，丹鼎应须素液成。
勿讶开迟后佳节，白衣犹足向渊明。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。